2021. gada 29. janvārī

**Pasaules čempionāta Sprinta kausa kvalifikācija**

Piektdien, 29. janvārī 50. FIL Pasaules čempionāts iesākās ar Sprinta kausa kvalifikāciju. Kā ierasts, Sprinta kausā startēs 15 ātrākie sportisti no katras disciplīnas. Sprinta kausa kvalifikācijā starp 40 vīriem startējā arī trīs Latvijas sportisti – Gints Bērziņš, Riks Kristens Rozītis un Artūrs Dārznieks. 45 dāmu vidū četras latvietes – Elīna Ieva Vītola, Ulla Zirne, Kendija Aparjode un Elīza Tīruma. Savukārt 26 duetu konkurencē par iekļūšanu ātrāko piecpadsmitniekā cīnījās trīs Latvijas ekipāžas – Oskars Gudramovičs/Pēteris Kalniņš, Mārtiņš Bots/Roberts Plūme un Andris Šics/Juris Šics.

Plkst. 10.00 pirmie uz starta devās vīri. Starp latviešiem labākais Artūrs Dārznieks, finišējot 38.594 sekundēs un ierindojoties septītajā pozīcijā. 12. vietā ar finiša laiku 38.808 sekundes – juniors Gints Bērziņš. Savukārt pieredzējušajam Rikam Kristenam Rozītim ne tik labs brauciens un finišā 25. rezultāts, kas liedz startēt 50. FIL Pasaules čempionāta Sprinta kausa finālā.

Kvalifkācijā ātrākais – mājinieks Fēliks Lohs *(Felix Loch),* finišējot 38.340 sekundēs. Otrais – F. Loha komandas biedrs Johannes Ludvigs *(Johannes Ludwig)* [+0.113], bet trešais – Krievijas kamaniņu sporta federācijas atlēts Semjons Pavļičenko *(Semen Pavlichenko)* [+0.120].

Divvietīgo ekipāžu konkurencē visiem trīs Latvijas duetiem izdodas iekļūt TOP 15 un kavalificēties Sprinta kausa finālam. No Latvijas duetiem labākais rezultāts Andrim Šicam/Jurim Šicam, kuriem finiša laiks – 39.391 sekunde un trešā vieta. Ar finiša laiku 39.463 sekundes piektajā vietā ierindojās Oskars Gudramovičs/Pēteris Kalniņš. Savukārt 15. vieta, finišējot 39.913 sekundēs – Mārtiņam Botam/Robertam Plūmem.

Ātrākā ekipāža – austrieši Štojs/Kollers (Steu/Koller), finišējot 39.233 sekundēs, bet otrie – vācieši Eggerts/Benekens (Eggert/Benecken) [+0.033].

Dāmu sacensībās labākā no latvietēm Kendija Aparjode, kurai finiša laiks 39.687 sekundes un devītā vieta. Piedspatsmitnieku ar finiša laiku 39.838 sekundes noslēdz Ulla Zirne. Savukārt Elīzai Tīruma finiša laiks – 39.904 sekundes un 17. vieta, bet Elīnai Ievai Vītolai, finišējot 40.114 sekundēs 24. pozīcija.

Ātrākā Sprinta kvalifikācijā – Viktorija Demčenko *(Victoria Demchenko)* [39.242], otrā un trešā vācietes – Dajana Eitbergere *(Dajana Eitberger)* [+0.230] un Natālija Gaizenbergere *(Natalie Geisenberger)* [+0.246].

No plkst 13.45 50. FIL Pasaules čempionāta Sprinta kausa finālā par goda pjedestālu cīnīsies kvalifikācija sacensību 15 ātrākie sportisti no katras disciplīnas. Tajā skaitā arī Gints Bērziņš, Artūrs Dārznieks, Andris Šics/Juris Šics, Oskars Gudramovičs/Pēteris Kalniņš, Mārtiņš Bots/Roberts Plūme, Kendija Aparjode un Ulla Zirne.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Piektdien, 29. janvārī

13.45 Sprinta kauss – Vīri
14.40 Sprinta kauss – Divvietīgās ekipāžas
15.35 Sprinta kauss – Sievietes

Sestdien, 30. Janvārī

10.30 1. brauciens – Divvietīgās ekipāžas
11.50 2. brauciens – Divvietīgās ekipāžas
13.30 1. brauciens – Vīri
15.40 2. brauciens – Vīri

Svētdien, 31. janvārī

11.00 1. brauciens Sievietes
12.50 2. brauciens – Sievietes
14.30 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456